open-index/open-wikipedia-markdown huggingface dataset:
Graeme Gibson

**Graeme C. Gibson** (9 Augustus 1934 – 18 September 2019) was 'n Kanadese skrywer van romans. Hy was een van die organiseerders van die Writer's Union of Canada en ook 'n stigterslid van die Writers' Trust of Canada. Gibson was in 'n langtermynverhouding met die skrywer Margaret Atwood vanaf 1973, en hulle het 'n gemeenskaplike dogter. Hy geniet die meeste aansien vir sy nie-fiksie boek *Eleven Canadian Novelists* (1973), waarin hy onderhoude met skrywers soos Atwood voer. Hy het in 1996 besluit om nie meer romans te skryf nie. Atwood het die titel van die laaste roman waarmee hy besig was, naamlik *Moral Disorder*, by hom oorgeneem vir haar eie gelyknamige versameling van kortverhale (2006).

## Bibliografie 
* *Five Legs* – 1969
* *Communion* – 1971
* *Eleven Canadian Novelists* – 1973
* *Perpetual Motion* – 1982
* *Gentleman Death* – 1993
* *The Bedside Book of Birds* – 2005
* *The Bedside Book of Beasts* – 2009

## Eksterne skakels 
*
The Year of the Flood

***The Year of the Flood*** is 'n spekulatiewe roman deur die Kanadese skrywer Margaret Atwood, en is die tweede boek van haar distopiese MaddAddam-trilogie. Dit is die eerste keer in 2009 gepubliseer. Die boek se intrige fokus op 'n gelowige sekte wat hulself "God's Gardeners" noem. Hierdie groep verteenwoordig 'n klein gemeenskap van oorlewendes van dieselfde biologiese ramp wat in Atwood se *Oryx and Crake*, die eerste roman van die MaddAddam-trilogie, uitgebeeld word. Atwood beskryf *The Year of the Flood* as 'n roman wat in presies dieselfde tydvak as *Oryx and Crake* afspeel, maar wat 'n ander deel van die storie vertel. Gevolglik leer lesers meer oor sekere karakters in die eerste boek van haar trilogie, en vind hulle ook uit wie die drie menslike figure is wat aan die einde van daardie roman hyl verskyning maak. *The Year of the Flood* word opgevolg deur die finale boek van die MaddAddam-trilogie, wat se naam ook *MaddAddam* is.
The Dispossessed

***The Dispossessed: An Ambiguous Utopia*** is 'n utopiese wetenskapsfiksieroman van Ursula K. Le Guin wat die eerste keer in 1974 gepubliseer is, en wat afspeel in dieselfde fiktiewe heelal as haar voorafgaande roman, *The Left Hand of Darkness* (1969). Dit kyk na twee wêrelde wat baie naby aan mekaar is (eintlik mekaar se mane) om 'n verskeidenheid politiese sisteme teenoor mekaar af te speel en te ondersoek.

Hierdie boek het die Nebula Award vir beste roman in 1974 gewen, sowel as die Hugo Award en Locus Award in 1975.
Tomsk

: *Vir ’n artikel oor die oblast met dieselfde naam, sien Tomsk-oblast. Moenie verwar word met Omsk nie.*

**Tomsk** (Russies: Томск, [tomsk]) is die hoofstad van die Russiese oblast Tomsk. Met 'n bevolking van 524&nbsp;669 volgens die 2010-sensus is dit ook die grootste stad van die oblast. Tomsk is een van die oudste stede in Siberië en is in 1604 gestig.

duimnael|links|Gebou van Tomsk se stadsdoema
[duimnael|links|Ons Dame van Kazan-[Kerk (gebou)|kerk in Tomsk]]
[duimnael|links|Die Wit [Moskee in Tomsk]]
Tomsk is sowat 3&nbsp;500&nbsp;km oos van Moskou en 60&nbsp;km van die Tomrivier se monding in die Ob geleë. Die stad is in 1604 op beveel van tsaar Boris Godoenof as vesting vir Kosakke teen aanvallende Kirgisiërs gestig en het in 1782 stadstatus ontvang. Met die bou van die Siberiese roete het die stad 'n sterk ekonomiese groei ervaar en 'n belangrike handelsentrum vir Siberië geword. In 1804 het Tomsk die hoofstad van die gelyknamige goewerment binne die Russiese Keiserryk geword, wat oor groot dele van Wes-Siberië gestrek het. Omtrent 1840 het die ontdekking van goud 'n sterk bevolkingsgroei aan Tomsk besorg. In 1880 is die eerste Siberiese universiteit en 1896 die Tegniese Instituut gestig, waardeur Tomsk die "Siberiese Athene" geword het.

Met die bou van die Transsiberiese Spoorlyn het Tomsk egter aan belangrikheid verloor, omdat die spoorlyn sowat 250&nbsp;km verder suid die Obrivier kruis. Uit hierdie destyds onbeduidende plek sou later die metropool Nowosibirsk ontwikkel. Nowosibirsk het Tomsk aansluitend aan belangrikheid oorvleuel en na die Oktoberrewolusie die hoofstad van die Nowosibirsk-oblast geword, en Tomsk 'n stad binne hierdie oblast. Tydens die Tweede Wêreldoorlog het sowat 30 fabrieke na Tomsk vertrek, wat aan die stad nuwe belangrikheid gegee het. Aansluitend is in 1944 die Tomsk-oblast gestig, met Tomsk as hoofstad. Tydens die Koue Oorlog was Tomsk 'n geslote stad en toegang vir buitelanders verbode. In 1970 het Tomsk die titel as *historiese stad* ontvang en tydens die Perestroika is buitelanders weer toegelaat. In 2004 wou die stad sy 400ste verjaarsdag vier, maar die geleentheid is deur die Beslanskool-gyselaardrama oorskadu en uiteindelik gekanselleer.

## Susterstede 
## Eksterne skakels 
*  
*  Amptelike webwerf
*
Grondwet van die Verenigde State

duimnael|Die eerste bladsy van die Verenigde State van Amerika se grondwet uit 1787

Die **Grondwet van die Verenigde State** (Engels: *United States Constitution*) is die hoogste wet van die Verenigde State van Amerika. Dié grondwet is op 17 September 1787 aangeneem, op 21 Junie 1788 bekragtig en het op 4 Maart 1789 in werking getree.

## Verwysings 
## Eksterne skakels 
*  Ontleding en interpretasie van die Grondwet van die Verenigde State
*  Grondwet van die Verenigde State
*  Amerika se stigtingsdokumente
*  Grondwet van die Verenigde State
*
A.S. Byatt

**Dame Antonia Susan Duffy** (gebore **Drabble**; 24 Augustus 1936 - 16 November 2023), en professioneel bekend as **A.S. Byatt**, was 'n Engelse skrywer van romans, kortverhale, poësie, essays en literêre kritiek. Sy het die Booker-prys in 1990 gewen vir haar roman *Possession*.

Een van haar susters, Margaret Drabble, is ook 'n romanskrywer.

## Werke 
### Romans en kortverhaalbundels 
* *The Shadow of the Sun* (1964)
* *The Game* (1967)
* *The Virgin in the Garden* (1978)
* *Still Life* (1985)
* *Sugar and Other Stories* (1987)
* *Possession: A Romance* (1990)
* *Angels and Insects* (1992)
* *The Matisse Stories* (1993)
* ''The Djinn in the Nightingale's Eye* (1994)
* *Babel Tower* (1997)
* *Elementals: Stories of Fire and Ice* (1998)
* *The Biographer's Tale* (2000)
* *A Whistling Woman* (2002)
* *Little Black Book of Stories* (2003)
* *The Children's Book* (2009)
* *Ragnarok: The End of the Gods* (2011)

### Essays en biografieë 
* *Degrees of Freedom: The Early Novels of Iris Murdoch* (1965)
* *Unruly Times: Wordsworth and Coleridge, Poetry and Life* (1989)
* *Passions of the Mind: Selected Writings* (1991)
* *Imagining Characters: Six Conversations about Women Writers* (saam met Ignes Sodre) (1995)
* *On Histories and Stories: Selected Essays* (2000)
* *Portraits in Fiction* (2001)
* *Peacock & Vine: On William Morris and Mariano Fortuny'' (2016)

## Verwysings
The Word for World Is Forest

***The Word for World Is Forest*** is 'n wetenskapsfiksie-novelle deur die skrywer Ursula K. Le Guin wat die eerste keer in 1972 as deel van die keurversameling *Again, Dangerous Visions* gepubliseer is. In 1976 is dit as aparte boek deur Berkley Books gepubliseer.

Hierdie novelle kommunikeer sterk anti-imperialistiese en anti-militaristiese temas, weens Le Guin se negatiewe reaksie teenoor die Viëtnamoorlog. Verder ondersoek dit temas wat te doen het met ekologiese sensitiwiteit en beskerming, asook die verbintenisse tussen taal en kultuur.

Dit het die Hugo Award in 1972 gewen.
Senuweemiddel

**Senuweemiddels** is 'n klas van organiese chemikalieë wat die meganisme ontwrig waardeur senuweeboodskappe aan organe oorgedra word. Die ontwrigting word veroorsaak deur die blokering van asetielcholienesterase, 'n ensiem wat die afbreek van asetielcholien, 'n senuoordraer, kataliseer.

Vergiftiging deur 'n senuweemiddel lei tot sametrekking van pupille, oorvloedige speekselafskeiding, konvulsies, en onvrywillige urinering en defekasie, met die verskyning van die eerste simptome binne sekondes na blootstelling. Dood deur versmoring of hartstilstand kan binne minute volg weens die verlies aan die liggaam se beheer oor respiratoriese en ander spiere. 

Sommige senuweemiddels word maklik verdamp of geäerosoliseer, en die primêre roete van toegang tot die liggaam is die asemhalingstelsel. Senuweemiddels kan ook deur die vel geabsorbeer word, wat vereis dat diegene wat waarskynlik aan sulke agente blootgestel kan word, 'n volle lyfpak en 'n respirator moet dra.

Senuweemiddels is gewoonlik kleurloos tot amberkleurig, smaaklose vloeistowwe wat na 'n gas kan verdamp. Die sarin en VX middels is reukloos; tabun het 'n effense vrugtereuk en soman het 'n effense kamferreuk. 

## Notas
Suid-Atlantiese Wedvaart

Die **Suid-Atlantiese Wedvaart** (voorheen die **Kaap-na-Rio**) is 'n seiljagwedvaart van Kaapstad na verskeie bestemmings in Suid-Amerika. Dit is gewoonlik na Rio de Janeiro, Brasilië, maar Punta del Este, Uruguay, en Salvador, Brasilië, is al gekies.

## Geskiedenis 
Na aanleiding van die sukses van Bruce Dalling en die seiljag *Voortrekker* in 1968 se Transatlantiese Enkelwedvaart, het admiraal Hugo Biermann, destydse voorsitter van die Springbok-oseaanwedvaarttrust, voorgestel dat Suid-Afrika sy eie oseaanwedvaart aanbied.

Die Suid-Afrikaanse Oseaanwedvaarttrust het die *Clube do Rio de Janeiro* gekies, wat bereid was om saam te werk in die organisering van die wedvaart, en die wedvaart sou bekend staan as die Kaap-na-Rio. Die eerste ren is vir 1971 gereël, en die organiseerders het hoogstens 15 inskrywings verwag. Die wedvaart het egter baie belangstelling gelok en 58 seiljagte het ingeskryf.

*Ocean Spirit* het die wedvaart op 8 Februarie gewen met 23 dae en 42 minute. Die *Albatros II* het, onder beheer van John Goodwin, op voorgee gewen.

Die 11de wedvaart is in 2006 na Salvador gehou en die 2009-wedvaart na Bahia.

Die 12de ren was terug na die oorspronklike bestemming, Kaap na Rio, en is op voorgee deur Gerry Hegie gewen op die seiljag *City of Cape Town* met 17 dae en 12 minute.

Die *Zephyrus IV* hou die rekord vir die wedvaart na Salvador, met 12 dae, 16 uur, 49 minute en 41 sekondes.

Die *VOR70 Maserati* van Giovanni Soldini het 'n nuwe rekord vir die wedvaart se oorspronklike koers (Kaap na Rio) opgestel in die 2014-wedvaart met 10 dae, 11 uur, 29 minute en 57 sekondes.

## Die wedvaart 
Die wedvaart is die langste seiljagwedvaart van kontinent na kontinent in die Suidelike Halfrond.

Die totale lengte van die wedvaart is omtrent 5&nbsp;800&nbsp;km oor die Atlantiese Oseaan.  Nadat hulle Kaapstad verlaat het, gaan deelnemers noordwes na die eiland Ilha Trindade en van daar suidwes na Suid-Amerika. Soos hulle die kus benader, moet skippers besluit of hulle die langer roete met sterker winde moet gebruik of 'n meer direkte roete met 'n kans van ligter winde.

Pryse word toegeken aan die eerste deelnemer oor die lyn, nuwe rekords wat opgestel word, sowel as die eerste drie oor die lyn in drie voorgeeklasse.

## Verwysings 
## Eksterne skakels 
* Kaap-na-Rio 2017 
* Suid-Atlantiese-Ren webwerf
The Left Hand of Darkness

***The Left Hand of Darkness*** is 'n wetenskapsfiksieroman van Ursula K. Le Guin wat vir die eerste keer in 1969 gepubliseer is. Hierdie roman word wyd aangesien en het Le Guin se reputasie as skrywer van wetenskapsfiksie gevestig. Dit word vandag ook beskou as een van die eerste romans van feministiese wetenskapsfiksie, weens die feit dat die effek wat gender op 'n samelewing het een van die belangrikste temas is wat in hierdie roman ontwikkel en bespreek word.

*The Left Hand of Darkness* vorm deel van Le Guin se Hainish-siklus van wetenskapsfiksieromans.

Dit het beide die Hugo Award en Nebula Award vir beste roman in 1969 gewen.
Possession (Byatt-roman)

***Possession: A Romance*** is 'n topverkoper roman deur die skrywer A.S. Byatt wat die eerste keer in 1990 gepubliseer is. Dit het die Booker-prys in daardie jaar gewen. Hierdie roman ondersoek die postmodernistiese belange van soortgelyke romans, 'n groep romans wat algemeen as historiografiese metafiksie bekend staan.

Die roman se intrige volg twee hedendaagse akademici, soos wat hulle al die leidrade volg omtrent 'n onbekende liefdesverhouding tussen twee fiktiewe Victoriaanse digters, Randolph Henry Ash en Christabel LaMotte. Die roman speel dus af in beide die 1980's en die Victoriaanse tydperk.

*Possession* se struktuur inkorporeer 'n verskeidenheid style van letterkunde, insluitend fiktiewe briewe, dagboekinskrywings, gedigte en literêre kritiek. Die roman se titel weerspieël een van die storie se sentrale tematiese belange, naamlik die besitlikheid (possession) wat geliefdes teenoor mekaar voel, die besitlikheid wat versamelaars van geskiedkundige artefakte teenoor daardie besittings voel, en die besitlikheid wat biograwe teenoor die persone wie se lewens hulle navors, voel.

Hierdie roman is verwerk in 'n gelyknamige rolprent (2002) met Gwyneth Paltrow en Aaron Eckhart in die rolverdeling. Verder is dit ook in 2011 verwerk in 'n radiodrama vir BBC Radio 4.
The Virgin in the Garden

***The Virgin in the Garden*** is 'n roman deur A.S. Byatt wat die eerste keer in 1978 gepubliseer is. Dit speel af in dieselfde jaar as die kroning van Elizabeth II, en het veral te doen met 'n toneelstuk oor Elizabeth I wat binne in die roman opgevoer word.

Die verhaal en omstandighede van die fiktiewe Potter-gesin word in afsonderlike hoofstukke tydens hierdie roman ondersoek.

*The Virgin in the Garden* is die eerste roman in 'n kwartet van sogenaamde "Frederica Potter"-romans, en word opgevolg deur *Still Life* (1985), *Babel Tower* (1996) en *A Whistling Woman* (2002).
The Children's Book

'''''The Children's Book''''' is 'n roman van A.S. Byatt wat die eerste keer in 2009 gepubliseer is. Dit volg die avonture en verhoudings van 'n verskeidenheid interafhanklike families, volwassenes en kinders, vanaf 1895 tot en met die Eerste Wêreldoorlog.

Hierdie roman is in 2009 vir die Booker-prys gekortlys.
Deursigtige skoonmakergarnaal

Die **deursigtige skoonmakergarnaal** (*Urocaridella antonbruunii*) is 'n seedier wat leef in gate, grotte en onder lyste in water wat tot 20 m diep is waar hulle wag vir vis wat skoongemaak wil word. Die seedier kom in die westelike Stille Oseaan en Indiese Oseaan voor; meer spesifiek die Rooi See, die ooskus van Afrika suidwaarts tot by die die noorde van KwaZulu-Natal.

Die seedier word tot 30 mm lank. Die deurskynende lyf is bedek met rooi en wit merke wat yl oor die lyf versprei is. Die oë is groot en hoofsaaklik deursigtig. Hulle kom in klein groepies voor, is omnivories en vreet detritus, slym en klein ongewerweldes. Die spesie is seldsaam.

## Verwysings 
## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014
Bellingshausensee

Die **Bellingshausensee** is 'n see van die Suidelike Oseaan aan die westelike kus van Antarktika, dit wil sê in die Westelike Halfrond. Die Bellingshausensee is ná die Balties-Duitse ontdekkingsreisiger in Russiese diens Fabian Gottlieb von Bellingshausen genoem, wat die see in 1821 vir die eerste keer bevaar het. Die see het 'n oppervlakte van sowat 487&nbsp;000&nbsp;km² en 'n maksimum diepte van 4&nbsp;500&nbsp;m.

duimnael|links|Kaart van Antarktika met die Bellingshausensee links
Die Bellingshausensee is tussen Kaap Flying Fish op Thurston-eiland in die weste, Alexander-eiland in die ooste en Peter I-Eiland in die noorde geleë. Die Bellingshausensee grens in die weste aan die Amundsensee en in die ooste aan die Antarktiese Skiereiland, sowat 1000&nbsp;km verder noordoos is die Scotiasee geleë. Die 60ste suidelike breedtegraad vorm die noordelike grens. Soos al die seë van Antarktika is die Bellingshausensee noord van die Suidpool geleë en feitlik die hele jaar gevries. Die Bellingshausensee word deur Argentinië (Argentyns-Antarktika), Chili (Antártica Chilena) en die Verenigde Koninkryk (Brits-Antarktiese Gebied) geëis en tot hul Antarktis-gebied gereken, maar omdat dit volgens internasionale reg nie erken word nie, val die see soos die res van Antarktika onder die saak van die Antarktis-verdrag.

## Eksterne skakels
Rosssee

Die **Rosssee** is 'n see van die Suidelike Oseaan tussen Oos- en Wes-Antarktika. Die Rosssee is ná die Britse kaptein en ontdekkingsreisiger James Clark Ross genoem, wat die see in 1841 vir die eerste keer bevaar het. Die see het 'n oppervlakte van sowat 960&nbsp;000&nbsp;km² en 'n maksimum diepte van 1&nbsp;200&nbsp;m.

duimnael|links|Kaart van Antarktika met die Rosssee onder
Die Rosssee is tussen Victorialand se Kaap Adare in die weste, Koning-Eduard-VII-Land se Kaap Colbeck in die ooste en Rosseiland in die noorde geleë. Die Rosssee grens in die noordooste aan die Somofsee en in die weste aan 'n naamlose see, sowat 1&nbsp;000&nbsp;km verder wes is die Amundsensee geleë. Die 60ste suidelike breedtegraad vorm die noordelike grens. Soos al die seë van Antarktika is die Rosssee noord van die Suidpool geleë en feitlik die hele jaar gevries. Die Rosssee word deur Nieu-Seeland as deel van die Ross-Afhanklikheid opgeëis en tot sy Antarktis-gebied gereken, maar omdat dit volgens internasionale reg nie erken word nie, val die see soos die res van Antarktika onder die saak van die Antarktis-verdrag.

## Eksterne skakels 
*
Alice Munro

**Alice Ann Munro** (10 Julie 1931 tot 13 Mei 2024) was 'n Kanadese skrywer van hoofsaaklik kortverhale. Sy het alreeds verskeie male die Governor General's Award en Giller-prys in Kanada gewen. Daarbenewens is sy bekroon met die Man Booker Internasionale Prys in 2009 en met die Nobelprys vir Letterkunde in 2013, albei pryse vir haar lewenswerk.

## Werke 
### Oorspronklike kortverhaalbundels
* *Dance of the Happy Shades* (1968)
* *Lives of Girls and Women* (1971)
* ''Something I've Been Meaning to Tell You* (1974)
* *Who Do You Think You Are?* (1978)
* *The Moons of Jupiter* (1982)
* *The Progress of Love* (1986)
* *Friend of My Youth* (1990)
* *Open Secrets* (1994)
* *The Love of a Good Woman* (1998)
* *Hateship, Friendship, Courtship, Loveship, Marriage* (2001)
* *Runaway* (2004)
* *The View from Castle Rock* (2006)
* *Too Much Happiness* (2009)
* *Dear Life'' (2012)
Lady Oracle

***Lady Oracle*** is 'n roman van die Kanadese skrywer Margaret Atwood wat die eerste keer in 1976 gepubliseer is.
The Penelopiad

***The Penelopiad*** is 'n novelle deur die Kanadese skrywer Margaret Atwood wat die eerste keer in 2005 gepubliseer is. Dit maak deel uit van 'n reeks boeke wat as die Canongate Myth Series bekend staan, en wat van hedendaagse outeurs gevra het om antieke mitologie te herskryf.

Hierdie boek is in 28 tale vertaal en is gelyktydig deur 33 uitgewers regoor die wêreld gepubliseer.

*The Penelopiad* is in 2007 omskep in 'n toneelstuk wat alreeds verskeie male op die planke gebring is.
Dancing Girls (Atwood kortverhaalbundel)

***Dancing Girls*** is 'n kortverhaalbundel deur die Kanadese skrywer Margaret Atwood wat die eerste keer in 1977 deur McClelland & Stewart gepubliseer is. 'n Volgende uitgawe deur Simon & Schuster in 1982 bevat 'n effens anders samestelling van stories.
MaddAddam

***MaddAddam*** is die derde roman in Margaret Atwood se distopiese *MaddAddam*-trilogie. Dit is die eerste keer in 2013 gepubliseer, en is voorafgegaan deur *Oryx and Crake* (2003) en *The Year of the Flood (2009)*. Terwyl die narratief van hierdie twee voorafgaande romans in dieselfde tydlyn afspeel, is *MaddAddam* 'n vervolging op beide romans.

Die titel *MaddAddam* is 'n palindroom.
Stone Mattress

***Stone Mattress*** is 'n kortverhaalbundel deur die Kanadese skrywer Margaret Atwood wat die eerste keer in 2014 gepubliseer is. Die nege stories in hierdie bundel bevat mitiese en fantastiese elemente wat neig na fabels en feëverhale.

Die verhaal "I Dream of Zenia with the Bright Red Teeth" is 'n opvolging van Atwood se 1993 roman *The Robber Bride*.
Bluebeard's Egg (Atwood kortverhaalbundel)

'''''Bluebeard's Egg''''' is 'n kortverhaalbundel deur die Kanadese skrywer Margaret Atwood wat die eerste keer in 1983 gepubliseer is.
Wole Soyinka

**Akinwande Oluwole "Wole" Babatunde Soyinka** (Joroeba: *Akinwándé Oluwo̩lé Babátúndé S̩óyinká*; gebore 13 Julie 1934) is 'n Nigeriese dramaturg, digter, essayis en romanskrywer. Hy is in 1986 bekroon met die Nobelprys vir Letterkunde.

## Eksterne skakels
Chinua Achebe

**Chinua Achebe** (gebore **Albert Chinụalụmọgụ Achebe**, 16 November 1930 - 21 Maart 2013) was 'n Nigeriese romanskrywer, digter en kritikus. Sy eerste roman, '''n Pad loop dood'' (in Afrikaans vertaal deur Chris Barnard. Eerste Afrikaanse uitgawe 1966. Afrikaanse Pers-Boekhandel Johannesburg), is die mees vooraanstaande en mees wydgelese boek in Afrika-letterkunde. Hy is in 2007 bekroon met die Man Booker Internasionale Prys.

## Biografie 
Achebe is in Ogidi, Nigerië, gebore en het Engels, geskiedenis en teologie aan die Universiteitskollege in Ibadan bestudeer. Hy was 'n Igbo. Die geskiedenis van die Igbo speel 'n belangrike rol in sy werk. Na 'n kort siekte het hy in Boston in 'n hospitaal gesterf.

## Belang 
links|duimnael|Stapel van Achebe se boek in die oorspronklike Engelse uitgawe.
Achebe word beskou as die vader van die Afrika-roman in Engels en as een van die wêreld se gewildste skrywers. Van sy moderne Afrika-klassieke verhaal, '*n Pad loop dood*, wat in 1958 gepubliseer is, is meer as 10 miljoen kopieë wêreldwyd verkoop. Die boek is in 50 tale vertaal (insluitend Afrikaans) en is op talle lyste van belangrike boeke, insluitend in Noorweë (die Noorse Boekklub), Engeland (die voog en die waarnemer), Amerika (die lys Radcliff, die Amerikaanse openbare biblioteek) en Afrika (Beste Boeke van Afrika van die 20ste Eeu).

Achebe word ook beskryf as Afrika se grootste storieverteller. Baie boeke en essays is oor sy werk oor die afgelope vyftig jaar geskryf. In 1992 word hy die eerste lewende skrywer wat in die Everyman's Library-versameling verskyn, uitgegee deur Alfred A. Knopf.  Sy 60ste verjaarsdag is by die Universiteit van Nigerië gevier deur "'n internasionale Wie is Wie in Afrika-letterkunde". Een waarnemer het opgemerk: "Niks soos dit het nog ooit in die Afrika letterkunde op enige plek op die vasteland gebeur nie."

## Toekennings en eredoktorsgrade 
Achebe het meer as 30 eretitels van universiteite in Engeland, Skotland, Kanada, Suid-Afrika, Nigerië en die Verenigde State ontvang, waaronder Harvard (1996), Brown (1998), Dartmouth College (1972), Southampton, Guelph (Kanada), Kaapstad (Suid-Afrika, 2002) en die Universiteit van Ife (Nigerië). In 2002 het hy die gesogte Vredeprys deur die Duitse boekhandel toegeken. In 2007 het hy die Man Booker-prys ontvang.

## Omstredenheid 
Achebe het nie geskroom homself oor omstrede onderwerpe uit te laat nie. In 1975 het hy in 'n lesing by Amherst die stereotipering in die roman *Heart of Darkness* deur Joseph Conrad gekritiseer, waarin hy ook Albert Schweitzer in sy kritiek betrek het. In 2012 het hy in sy boek *There was a Country. A personal history of Biafra* die bespreking rondom die Biafra-oorlog geopen. Dit was 'n burgeroorlog wat tussen 1967 en 1970 Nigerië in sy greep gehad het.

## Verwysings 
## Eksterne skakels
Chimamanda Ngozi Adichie

**Chimamanda Ngozi Adichie** (gebore 15 September 1977) is 'n Nigeriese skrywer van romans, kortverhale en nie-fiksie. Sy is veral bekend vir die romans *Purple Hibiscus* (2003), *Half of a Yellow Sun* (2006) en *Americanah* (2013), asook die kortverhaalbundel *The Thing Around Your Neck* (2009).

In 2008 is Adichie 'n MacArthur Genius Grant toegeken.

## Verwysings 
## Eksterne skakels 
*  Amptelike webwerf
Edward Albee

**Edward Franklin Albee III** (12 Maart 1928 – 16 September 2016) was 'n Amerikaanse dramaturg wat bekendheid verwerf het vir toneelstukke soos *The Zoo Story* (1958), *The Sandbox* (1959), ''Who's Afraid of Virginia Woolf?* (1962) en *A Delicate Balance'' (1966). Drie van sy toneelsukke is bekroon met die Pulitzerprys vir Drama.

## Eksterne skakels
Tony Kushner

**Anthony Robert "Tony" Kushner** (gebore 16 Julie 1956) is 'n Amerikaanse dramaturg en draaiboekskrywer.

Hy ontvang die *Pulitzerprys vir Drama* in 1993 vir sy toneelstuk *Angels in America*. Hy het die draaiboek vir die 2005 rolprent *Munich* saam met Eric Roth geskryf, en het alleen ook die draaiboek vir *Lincoln* (2012) geskryf.

Kushner het in 2013 die National Medal of Arts van President Barack Obama ontvang.

## Eksterne skakels 
*  
*
Louisa May Alcott

**Louisa May Alcott** (29 November 1832 – 6 Maart 1888) was 'n Amerikaanse skrywer van romans en gedigte wat die grootste roem verwerf het vir haar roman *Little Women* (1868), asook hierdie boek se twee opvolger-romans *Little Men* (1871) en ''Jo's Boys'' (1886).

## Eksterne skakels
Douglas Adams

**Douglas Noel Adams** (11 Maart 1952 - 11 Mei 2001) was 'n Engelse skrywer van romans, essays, draaiboeke en toneelstukke. Adams het die grootste bekendheid verwerf vir sy radio-drama en roman ''The Hitchhiker's Guide to the Galaxy'', wat uiteindelik ontwikkel is in 'n populêre reeks van vyf boeke (wat hy nietemin 'n "trilogie" genoem het). Dit is verder ook aangepas as televisiereeks, 'n verskeidenheid toneelstukke, grafiese roman, rekenaarspeletjie en vollengte film (2005).

Behalwe vir sy romans het Adams ook drie stories vir die televisiereeks *Doctor Who* geskryf.

## Boeke 
* 1975: *The Private Life of Genghis Khan*
* 1978: ''The Hitchhiker's Guide to the Galaxy*
* 1978: *The Pirate Planet*
* 1979: *City of Death*
* 1979: *Shada*
* 1980: *The Restaurant at the End of the Universe*
* 1982: *Life, the Universe and Everything*
* 1983: *The Meaning of Liff*
* 1984: *So Long, and Thanks for All the Fish*
* 1985: *The Hitchhiker's Guide to the Galaxy: The Original Radio Scripts*
* 1986: *Young Zaphod Plays It Safe*
* 1986: *A Christmas Fairly Story*
* 1986: *Supplement to The Meaning of Liff*
* 1986: *The Utterly Utterly Merry Comic Relief Christmas Book*
* 1987: *Bureaucracy*
* 1987: *Dirk Gently's Holistic Detective Agency*
* 1988: *The Long Dark Tea-Time of the Soul*
* 1990: *The Deeper Meaning of Liff*
* 1990: *Last Chance to See*
* 1992: *Mostly Harmless*
* 1994: *The Illustrated Hitchhiker's Guide to the Galaxy*
* 1997: *Douglas Adams's Starship Titanic*
* 1998: *Starship Titanic*
* 1999: *h2g2*
* 2000: *The Internet: The Last Battleground of the 20th century*
* 2001: *The Hitchhiker's Guide to the Future*
* 2002: *The Salmon of Doubt''

## Eksterne skakels 
* 

* 
*
Pat Kavanagh

**Patricia Olive "Pat" Kavanagh** (31 Januarie 1940 – 20 Oktober 2008) was 'n Suid-Afrikaans-gebore literêre agent wat gewerk het in die Verenigde Koninkryk. Sy is in Durban gebore.

Kavanagh was die eggenote en literêre agent van die skrywer Julian Barnes. Gedurende die 1980s het sy Barnes verlaat vir 'n verhouding met die skrywer Jeanette Winterson. Winterson se roman *The Passion* (1987) is klaarblyklik 'n literêre vertelling van hierdie verhouding en sy omstandighede. Kavanagh en Barnes is egter weer mettertyd vereenselwig in hulle huwelik.

Sy is op 68-jarige ouderdom oorlede aan 'n breingewas.

## Eksterne skakels
Octavia E. Butler

**Octavia Estelle Butler** (22 Junie 1947 - 24 Februarie 2006) was 'n Amerikaanse skrywer van wetenskapsfiksie. Sy het beide die Hugo Award en Nebula Award 'n verskeidenheid kere gewen. In 1995 het sy ook die eerste wetenskapsfiksiesrywer geword om die MacArthur Genius Grant te wen.
Malafrena

***Malafrena*** is 'n roman deur Ursula K. Le Guin wat die eerste keer in 1979 gepubliseer is. Ongewoon vir Le Guin, is daar geen elemente van fantasie of wetenskapsfiksie in hierdie roman nie, behalwe daarvoor dat dit afspeel in 'n Sentraal-Europese land genoem Orsinia wat Le Guin opgemaak het. *Malafrena* lees soos 'n roman wat uit die 19de eeu dateer, veral Russiese letterkunde, aangesien dit talle gedetailleerde karakters bevat, en ook temas politiek en liefde in besonderhede ontwikkel en bespreek.
Universiteit van Sankoré

duimnael|Die Sankoré-moskee in Timboektoe

Die **Universiteit van Sankoré** in Timboektoe in Mali dateer uit die Middeleeue en is dwarsdeur die wêreld bekend vir die bestudering van die regte en die snykunde.

Sankoré is in 1327 gestig en het ontwikkel uit die Sankoré-moskee wat reeds in 989 begin is. Teenswoordig vorm dit deel van die Universiteit van Timboektoe. Die voertaal van Sankoré was Arabies en die nie-wêreldse leerplan het klem gelê op Islam-studies, Arabies en sekere Afrikatale, maar natuur- en handelsvakke is ook onderrig. Hierdie sentrum vir aanbidding en godsdiens het ontwikkel tot ‘n sentrum van wetenskap en navorsing in die Arabiessprekende wêreld. Sankoré was beter as die meeste ander Moslem-universiteite, het sy hoogtepunt in die 16de eeu beleef, speel ‘n vername rol in die Moslem-kultuur en -beskawing en het dus baie bygedra tot die huidige ontwikkelingspeil. Die biblioteek van Sankoré is uniek in die wêreld omdat dit 700&nbsp;000 manuskripte in Ou-Arabies huisves. Die verskillende tulbande wat deur die studente en dosente gedra word, toon die kwalifikasies aan wat hulle behaal het.

## Bibliografie 
* de Villiers, Cas: Afrika. Johannesburg: Suid-Afrikaanse Uitsaaikorporasie, 1973. 
* https://afrolegends.com/2009/09/04/timbuktu-the-worlds-first-and-oldest-university
* https://keyamsha.com
* www.muslimheritage.com
Universiteit van Lovanium

Die **Universiteit van Lovanium** was ‘n universiteit op die Kimwenza-plato net suid van Leopoldstad (nou Kinshasa) in die Belgies-Kongo (nou die Demokratiese Republiek van die Kongo). Op een tydstip van sy bestaan is dit beskryf as die beste universiteit in Afrika.

Kritiek dat België te min doen om die inheemse bevolking van die Kongo te ontwikkel, het in 1954 daartoe gelei dat die Katolieke Universiteit Leuven hierdie universiteit stig. Ruim subsidies deur die Belgiese regering en die Ford- en Rockefeller-stigtings in die VSA het dit moontlik gemaak. Die beheer van die inrigting was in die hande van die Jesuïete. Lovanium is die Latyn vir Leuven. In 1958 is die eerste kernreaktor in Afrika hier opgerig. Vroeg in die 1970’s het Lovanium met ander universiteite  saamgesmelt om die Universiteit van Kinshasa te vorm.
Michael Chabon

**Michael Chabon** (gebore 24 Mei 1963) is 'n Amerikaanse skrywer van romans en kortverhale. Hy is bekend vir sy romans *The Mysteries of Pittsburgh* (1988), *Wonder Boys* (1995), *The Amazing Adventures of Kavalier & Clay* (2000), ''The Yiddish Policemen's Union* (2007), *Telegraph Avenue* (2012), en *Moonglow'' (2016).

## Eksterne skakels 
*  Amptelike webwerf
Margaret Drabble

**Dame Margaret Drabble, Lady Holroyd** is 'n Britse skrywer van romans, biografieë en literêre kritiek.

Sy is die suster van die skrywer A.S. Byatt.

## Eksterne skakels
Domkrag

duimnael|200px|'n Skêrdomkrag

'n **Domkrag** is 'n meganiese toestel wat gebruik word om swaar vragte op te lig of om groot kragte aan te wend. 'n Meganiese domkrag gebruik 'n skroefdraad om swaar toerusting op te lig. 'n Hidrouliese domkrag gebruik hidrouliese krag. 

Die mees algemene vorm is 'n skêrdomkrag en 'n vloerdomkrag, wat voertuie oplig sodat onderhoud verrig kan word. Die skêrdomkrag is een van die eenvoudigste domkragte en word algemeen gebruik by motors. Dit is 'n meganiese domkrag wat van 'n skroefdraad gebruik maak (rotasiebeweging word omgesit in lineêre beweging). Dit is lig en kompak en behoort saam met 'n wielsleutel in elke motor se bagasieruim gestoor te wees.

'n Domkrag word gewoonlik gespesifiseer vir 'n maksimumligmassa (byvoorbeeld 2 ton of 3 ton). Industriële domkragte word vir baie groter ton gespesifiseer.

## Sien ook 
* Skroefdraad
Russiese presidentsverkiesing, 2018

Die **Russiese presidentsverkiesing van 2018** het op 18 Maart 2018 plaasgevind, met Wladimir Poetin wat vir sy tweede agtereenvolgende (vierde algehele) termyn in die amp herkies is met 76,69 % van die stemme. Pawel Groedinin van die Kommunistiese Party van die Russiese Federasie het 11,77% van die stemme gewen en Wladimir Zjirinofski van die Liberaal-Demokratiese Party van Rusland 5,65%. Hoewel Poetin in die verkiesing van 2012 die party Verenigde Rusland se kandidaat was, het hy in 2018 as onafhanklike gestaan.

Ander kandidate sluit in Sergei Baboerin (Russiese Volksunie), Grigori Jawlinski (Jabloko) en Boris Titof (Party van Groei).

## Uitslae 
Vanaf of 19:30 Moskoutyd op 19 Maart, het die CEC 'n landwye opdaaging van 67.53% berig.

## Verwysings
Vyfkol-anemoongarnaal

Die **vyfkol-anemoongarnaal** (*Periclimenes brevicarpalis*) is 'n seedier wat leef op anemone en koraalriwwe in water wat tot 25 m diep is. Dit kom in die Stille en Indiese Oseane voor, insluitend die kuslangse waters van Mosambiek en KwaZulu-Natal. Die seedier word tot 40 mm lank en word deur twee groot wit areas op die kop en stert gekenmerk. Die lyf is deursigtig met 'n aantal wit, ovaalvormige merke daarop. Die mannetjie is kleiner as die wyfie en is meer deursigtig.

Die stert vou uit in 'n vyfblaarvormige waaier. Elke stertblaar het 'n oranje kol daarop, wat met 'n swart rand omsoom is. Die bene en knypers is oorwegend pers. Daar is 'n wit band dwars oor die kop met die oë weerskante daarvan. Die dier leef in pare saam. Hulle is immuun teen anamone se gif omrede hulle self met die slym bedek is wat deur die anemone afgeskei word. Hulle dwaal ook nie ver van die gasheer af nie. Die seedier is 'n omnivoor en vreet die gasheer se oorskiet asook slym, detritus en klein ongewerweldes. Die spesie kom algemeen voor.

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014
Lincolnsee

Die **Lincolnsee** (Deens: *Lincolnhavet*, Engels: *Lincoln Sea*) is 'n see van die Arktiese Oseaan in Noord-Amerika. Die Lincolnsee is tydens die Arktiese ekspedisie tussen 1881 en 1884 deur Adolphus Greely ná die destydse Amerikaanse sekretaris van oorlog Robert Todd Lincoln, seun van die 16de president Abraham Lincoln, genoem. Die see het 'n oppervlakte van sowat 64&nbsp;000&nbsp;km² en 'n gemiddelde diepte van 257&nbsp;m.

duimnael|links|Ligging van die Lincolnsee
Die Lincolnsee is tussen Kaap Colombia op die Kanadese Ellesmere-eiland in die weste en Kaap Morris Jesup op Groenland in die ooste geleë. 'n Denkbeeldige lyn tussen albei kape vorm die noordelike grens. Net oos van die Kaap Morris Jesup sluit die Wandelsee aan. Die Lincolnsee word deur die Nares-straat met die Baffinbaai in die suide verbind. Die see is feitlik die hele jaar gevries. 'n Klein deel van die Lincolnsee langs die gemeenskaplike grens is tussen Groenland en Kanada omstrede.

Aan 'n baai van die Lincolnsee op die Kanadese Ellesmere-eiland is Alert, die noordelikste nedersetting ter wêreld en enigste nedersetting langs dié see, geleë.

## Eksterne skakels
Du Plessispas

Die **Du Plessispas** is op die R327-streekpad net ten suide van Herbertsdale en net ten weste van die Hartebeeskuildam. Ten noorde van Hertbertsdale is die Cloetespas.

## Sien ook 
* Lys van bergpasse in Suid-Afrika
Natalia Oreiro

**Natalia Oreiro** (gebore 19 Mei 1977) is 'n Uruguaanse sangeres en musikant.

## Diskografie 
* Natalia Oreiro (1998)
* Tu veneno (2000)
* Turmalina (2002)
* Gilda, no me arrepiento de este amor (2015)
Loeriedam

Die **Loeriedam** in die vallei van die Gamtoosrivier verskaf water aan Gqeberha (voorheen Port Elizabeth) en Jeffreysbaai.

## Ligging 
Die dam lê in die Loeriespruit, aan die eindpunt van die Gamtoosrivierkananal, net buite die nedersetting Loerie en by 33° 51′ 31,8″ suid en 25° 03′ 01,2″ oos. Rondom die dam is die Loeriedam-natuurreservaat.

## Dam 
Die wal staan 18,29&nbsp;m hoog bo die rivierbedding en is 238&nbsp;m lank. Die dam het ‘n bakmaat van nagenoeg 3&nbsp;miljoen&nbsp;m³, ‘n oppervlakte van 0,52&nbsp;km² en opvanggebied van 148&nbsp;km². Maar die dam ontvang ook die ongebruikte water uit die Gamtooskanaal wat vanaf die Kougadam kom. By die dam is ook ‘n filtreer- en pompstasie. Van daar word die water via die Thornhill- en die Chelsea-reservoirs na die stad versprei.

## Sien ook 
* Churchilldam
* Impofudam
* Kougadam
* Lys van grootste damme in Suid-Afrika

## Bibliografie 
* www.dwaf.gov.za
Wandelsee

Die **Wandelsee** (Deens: *Wandelhavet*), ook bekend as **McKinleysee** (*McKinleyhavet*), is 'n see van die Arktiese Oseaan. Die Wandelsee is ná die Deense adjunkadmiraal Carl Frederick Wandel genoem, wat die see tydens die Deense Ingolf-ekspedisie tussen 1895 en 1896 verken het.

Die Wandelsee is tussen Kaap Morris Jesup op Groenland in die weste en Noordkaap op Svalbard in die ooste geleë. 'n Denkbeeldige lyn tussen albei kape vorm die noordelike grens. Net wes van die Kaap Morris Jesup sluit die Lincolnsee aan. Die Wandelsee word deur die Fram-straat met die Groenlandsee in die suide verbind. Die see is feitlik die hele jaar gevries.

Aan 'n baai van die Wandelsee op Groenland is Nord, die noordelikste weermagbasis van die Deense Weermag, geleë.

## Eksterne skakels
Hartebeeskuildam

Die **Hartebeeskuildam** (Hartbeeskuildam, volgens inligtingsborde op die terrein) in die Hartenbosrivier by Mosselbaai het wat voorsiening van water betref grotendeels in onbruik verval. 

Die dam is in 1969 in gebruik geneem, die wal is 27&nbsp;m hoog  en het toe ‘n bakmaat van net minder as 7 miljoen m³ gehad. Tans is die maksimum volume aldus die Departement van Waterwese slegs 7&nbsp;152 kubieke meter. Dit lê aan die voetheuwels van die Outeniquaberge, tussen die R327-pad na Herbertsdale en die R328-pad via Brandwag en die Robinsonpas na Oudtshoorn, noord van PetroSA en by 34° 5′ 31″ suid en 21° 59′ 56″ oos. 

Die water word nog in periodes van ernstige droogte vir nywerheidsgebruik aangewend. Vir menslike gebruik is dit te brak. Die dam is baie gewild by hengelaars en bergfietsryers gebruik die grondpaaie in die omgewing.

## Sien ook 
* Lys van grootste damme in Suid-Afrika
* Wolwedansdam
Isoelektriese punt

Die **iso-elektriese punt** (pI, pH (I), IEP) is die pH waarteen 'n bepaalde liggaam geen netto elektriese lading in die statutêre gemiddelde dra nie.

## Sien ook 
* Zwitterioon
* Prote%C3%AFen massaspektrometrie

## Eksterne skakels 
* IPC – Isoelectric Point Calculator  &mdash; calculate protein isoelectric point using over 15 methods
* prot pi - protein isoelectric point &mdash; an online program for calculating pI of proteins (include multiple subunits and posttranslational modifications)
* CurTiPot &mdash;  a suite of spreadsheets for computing acid-base equilibria (charge versus pH plot of amphoteric molecules e.g., amino acids)
* SWISS-2DPAGE &mdash; a database of isoelectric points coming from two-dimensional polyacrylamide gel electrophoresis (~ 2,000 proteins)
* *Proteome-pI* &mdash; a proteome isoelectric point database (predicted isoelectric point for all proteins)
Philip K. Dick

**Philip Kindred Dick** (16 Desember 1928 - 2 Maart 1982) was 'n Amerikaanse skrywer van wetenskapsfiksie.

Dick het 44 romans in sy leeftyd gepubliseer asook ongeveer 121 kortverhale.

Gebore in Chicago, Illinois, het hy na Kalifornië toe verhuis om wetenskapfiksie te skryf in die 1950s. Sy stories het aanvanklik min kommersiële sukses behaal.

'n Verskeidenheid gewilde Hollywood-rolprente gebaseer op Dick se werke is later vervaardig, onder andere *Blade Runner* (1982), *Total Recall* (twee keer aangepas: in 1990 en in 2012), *Minority Report* (2002), *A Scanner Darkly* (2006), en *The Adjustment Bureau* (2011). Die roman *The Man in the High Castle* (1962) is in 'n televisiereeks deur Amazon gemaak, wat in 2015 begin het.

## Persoonlike lewe 
Dick was vyf keer getroud, met die volgende vroue:
* Jeanette Marlin (Mei tot November 1948)
* Kleo Apostolides (14 Junie 1950 tot 1959)
* Anne Williams Rubinstein (1 April 1959 tot Oktober 1965)
* Nancy Hackett (6 Julie 1966 tot 1972)
* Leslie "Tessa" Busby (18 April 1973 tot 1977)

Dick het drie kinders gehad, Laura Archer Dick (gebore op 25 Februarie 1960 met sy derde vrou, Anne Williams Rubenstein), Isolde Freya Dick (nou Isa Dick Hackett) (gebore op 15 Maart 1967 met sy vierde vrou, Nancy Hackett), en Christopher Kenneth Dick (gebore op 25 Julie 1973 met sy vyfde vrou, Leslie "Tessa" Busby).

Dit blyk dat hy sy derde vrou, Anne Williams Rubinstein mishandel het. Na 'n argument in 1963 het hy probeer om haar van 'n berg af te stoot, en later beweer dat sy hom probeer doodmaak het. Hy het 'n psigiater oortuig om haar onwillekeurig op te neem. Nadat hy in 1964 vir egskeiding ingedien het, verhuis hy na Oakland om by 'n aanhanger, Grania Davis, te gaan woon. Hy het kort daarna probeer selfmoord pleeg deur van die pad af te ry terwyl sy 'n passasier was.

## Stefte 
Op 17 Februarie 1982, nadat hy 'n onderhoud voltooi het, het Dick sy terapeut gekontak, gekla van 'n gebrek aan sig, en hy is aangeraai om onmiddellik na 'n hospitaal te gaan, maar dit nie gedoen nie. Die volgende dag is hy bewusteloos gevind op die vloer van sy huis in Santa Ana, Kalifornië, nadat hy 'n beroerte gehad het. Op 25 Februarie het Dick nog 'n beroerte in die hospitaal gehad, wat tot breindood gelei het. Vyf dae later, op 2 Maart, is hy van lewensondersteuning ontkoppel en is oorlede. Na sy dood het Dick se pa, Joseph, sy seun se as na die Riverside-begraafplaas in Fort Morgan, Colorado geneem, waar hy   begrawe is langs sy tweelingsuster Jane, wat as 'n baba gesterf het. Haar grafsteen is 53 jaar tevore gemaak met albei hul name daarop geskryf. Hy is oorlede vier maande voor die uitsaai van die Blade Runner-rolprent.

## Verwysings 
## Eksterne skakels 
* 
* 
* The Penultimate Truth About Philip K. Dick (dokumentêr)
* 
* 
* 13 gratis wetenskapfiksieverhale deur Philip K. Dick (teks en klank)
Spitskopdam

Die **Spitskopdam** in die Hartsrivier in Suid-Afrika verskaf hoofsaaklik besproeiingswater.

## Ligging 
Die grootste deel van die dam lê in die Noord-Kaap, die noordoostelike deel  in Noordwes. Dit is suidsuidwes van Hartswater, 27&nbsp;km wes van Warrenton, noord van Kimberley en 33&nbsp;km suidwes van Jan Kempdorp en by die koördinate 28° 4′ 4,6″ suid en 24° 33′ 36,4″ oos.

## Vleiland 
Die vleiland by die dam is een van die grootstes in die andersins droë Noord-Kaap. Net soos Barberspan bied dit permanente water in ‘n omgewing waar waterbronne normaalweg wisselvallig en tydelik van aard is. Gereeld is daar meer as 10&nbsp;000 voëls aanwesig wat 120 verskillende spesies verteenwoordig.

## Dam 
Die grondwal dateer uit 1975 en is na ernstige vloedskade in 1989 herbou. Aanvanklik was die bakmaat oor die 61&nbsp;miljoen&nbsp;m³, maar tans is dit minder as 58&nbsp;m³. Hierdie wal staan 16&nbsp;m hoog bo die rivierbedding, is 900&nbsp;m lank, het ‘n opvanggebied van 26&nbsp;992&nbsp;km² en ‘n wateroppervlakte van 25&nbsp;km². 

Dit vorm deel van die Kalahari-Wes se watervoorsieningstelsel, en hengelaars en voëlliefhebbers kom dikwels na die dam.

## Bibliografie 
* www.birdlife.org.za

## Sien ook 
* Lys van grootste damme in Suid-Afrika
Gereformeerde Kerk Atteridgeville

Die **Gereformeerde Kerk Atteridgeville** is die vierde oudste van die 10 gemeentes in die Gereformeerde Kerke in Suid-Afrika se Klassis Pretoria-Suidwes. In 2017 was hier 350 belydende en 75 dooplidmate vergeleke met 200 en 50 in 2010. 

Die begin van die Gereformeerde Kerk Atteridgeville was motorhuisdienste wat vanaf 1956 Donderdagaande deur oudl. J.M. van Tonder in Pretoria-Wes in sy motorhuis gehou is. Die Sendingkommissie van die Gereformeerde Kerk Pretoria-Wes het hierdie dienste gereël. Die opkoms by die dienste het spoedig te groot geword, en ’n ander heenkome moes gesoek word. 

Die Sendingkommissie het aansoek om grond in Atteridgeville gedoen, en in 1957 is ’n kerkgebou opgerig. Die hoeksteen is op 29 Maart 1958 gelê. Die ou kerkklok van Pretoria-Wes en etlike stoele is aan die gemeente geskenk. 

Spoedig was dié gebou te klein, en in 1960 is dit vergroot en ’n tweede hoeksteen gelê, op 5 Maart daardie jaar. Die kerkklok is in 2008 gesteel en vervang deur ’n groter klok, wat nou in die kerktoring hang.

Die noordelike wyk van Atteridgeville het in 1960 begin met eredienste in die woonbuurt Rooistad, noordwes van Pretoria, in die huis van broeder Makwala. Hierdie wyk was bekend as Bethlehem. In 1972 het die noordelike wyke van Atteridgeville as die Gereformeerde Kerk Ga-Rankuwa afgestig. Eers in 2009 kon die gemeente 'n eie kerkgebou oprig, waarvan ds. Sello Kenneth Museri die hoeksteen op 24 Mei 2009 onthul het.

Museri, Sello Kenneth, Hons.-B.A., Th.B., Atteridgeville 1998, Ga-Rankuwa.

## Predikante 
# Museri, Sello Kenneth, ? – 1998
# Semenya, Kwena David, 2005–2007 (waarna Randburg van 2007 af)
# Diphoko, Thapelo Petrus, 2008 – hede
Horingconcerto's van Wolfgang Amadeus Mozart

Die '''Horingconcerto's''' van Wolfgang Amadeus Mozart is deur die komponis geskryf vir sy vriend Josef Leutgeb, wie hy sedert sy kinderjare ken.

## Concerto's 
* Horingconcerto nr. 1 in D-majeur, K. 412 (1791, onvoltooid teen Mozart se dood)
* Horingconcerto nr. 2 in E-mol-majeur, K. 417 (1783)
* Horingconcerto nr. 3 in E-mol-majeur, K. 447 (c. 1784-87)
* Horingconcerto nr. 4 in E-mol-majeur, K. 495 (1786)
Weddellsee

Die **Weddellsee** is 'n see van die Suidelike Oseaan tussen Oos- en Wes-Antarktika. Die Weddellsee is ná die Britse matroos, navigator en robbejagter James Weddell genoem, wat die see in 1823 vir die eerste keer bevaar het. Die see het 'n oppervlakte van sowat 2&nbsp;800&nbsp;000&nbsp;km² en 'n maksimum diepte van 1&nbsp;600&nbsp;m.

duimnael|links|Kaart van Antarktika met die Weddellsee links bo
Die Weddellsee is tussen die Antarktiese Skiereiland in die weste, Koningin Maudland se Kaap Norvegia in die ooste, en die Suidelike Orkneyeilande en Suidelike Shetlandeilande in die noorde geleë. Die Weddellsee grens in die noorde aan die Scotiasee en in die ooste aan die Lazarefsee. Die 60ste suidelike breedtegraad vorm die noordelike grens. Soos al die seë van Antarktika is die Weddellsee noord van die Suidpool geleë en feitlik die hele jaar gevries. Die Weddellsee word deur Argentinië (Argentyns-Antarktika), Chili (Antártica Chilena) en die Verenigde Koninkryk (Brits-Antarktiese Gebied) opgeëis en tot hul Antarktis-gebied gereken, maar omdat dit volgens internasionale reg nie erken word nie, val die see soos die res van Antarktika onder die saak van die Antarktis-verdrag.

## Eksterne skakels 
*
Skerm (album)

**Skerm** is die derde ateljeealbum van die musiekgroep Bittereinder. 

## Snitlys 
## Verwysings 
## Eksterne skakels 
* http://www.bittereinder.com
Die Dinkdansmasjien (album)

**Die Dinkdansmasjien** is die tweede ateljeealbum van die musiekgroep Bittereinder. 

## Snitlys 
## Verwysings 
## Eksterne skakels 
* http://www.bittereinder.com
Dans Tot Die Dood (album)

**Dans Tot Die Dood** is die vierde ateljeealbum van die musiekgroep Bittereinder. Dit het die groep drie maande gevat om die album te skryf.

## Snitlys 
## Verwysings 
## Eksterne skakels 
* http://www.bittereinder.com
* resensie deur Jessica Kramer
Groenlands

**Groenlands** (*kalaallisut*, [kaˈlaːɬːisut]) is 'n Eskimo-Aleoetiese taal en sedert 2009 die amptelike taal van Groenland, 'n land binne die Koninkryk van Denemarke. Die tekste van Groenland se nasionale leuse en volkslied, *Nunarput utoqqarsuanngoravit* en *Nuna asiilasooq* onderskeidelik, is in Groenlands. Groenlands is nouverwant aan die Inuïtiese tale, maar word anders as hulle sedert die Deense kolonisasie in die 1700's met die Latynse alfabet geskryf.

duimnael|links|Verspreiding van Groenlandse dialekte:
Groenlands het sowat 57&nbsp;000 moedertaalsprekers en is die taal van Groenland se inheemse Inuïete. Dit is verreweg die belangrikste van die Inuïtiese tale en die enigste wat amptelike status geniet. Groenlands bevat drie dialekte (volgens moedertaalsprekers): Kalaallisut (Wes-Groenlands, sowat 44&nbsp;000), Tunumiisut (Oos-Groenlands, sowat 3&nbsp;000) en Inuktun of Avanersuaq (Noord-Groenlands, sowat 800). Naas Groenland word Groenlands nog deur emigrante in Denemarke gepraat, waar dit 'n erkende minderheidstaal is.

Bekende Afrikaanse leenwoorde uit Groenlands sluit anorak (*aannoraq*, afgelei van *anori* vir "wind") en kajak (*qajaq*) in. Groenlands is nes soos Afrikaans en Duits bekend vir die skepping van lang woorde. Nuwe woorde word gewoonlik uit Groenlandse wortels saamgevoeg, maar veral in die moderne taalgebruik word hulle uit Deens of Engels ontleen.

## Verwysings 
## Eksterne skakels